Norges Benkeskytterforbund

Norges Benkeskytterforbund (NBSF) er et norsk forbund for benkeskyting under World Benchrest Shooting Federation (WBSF) samt langholdsskyting som F-Class og 500 UNL.


== Skytedisipliner ==


=== BR50 ===

Internasjonal WBSF-klasse for benkeskyting skutt på 50 meter. Klassen er delt inn i Heavy Varmint Kal. 22 (HV/.22) og Sportsrifle (Sporter).


=== Light Varmint ===
Internasjonal WBSF-klasse for benkeskyting skutt på 100 og 200 yards/meter. Totalvekten på riflen kan ikke overstige 4,76 kg.


=== Heavy Varmint ===
Internasjonal WBSF-klasse for benkeskyting skutt på 100, 200 og 300 yards/meter. Riflens totalvekt kan ikke overstige 6,12 kg.


=== Jeger ===
Jeger er en internasjonal IBS-klasse for benkeskyting tilpasset typiske jaktvåpen.


=== Sporter ===
Sporter er en nasjonal klasse for benkeskyting hvor man kan delta med DFS-våpen.


=== Unlimited (UNL) ===
500 UNL er en nasjonal klasse som skytes fra benk eller i liggende stilling på 500 meter. Som regel skytes disiplinen liggende. Det er fri vekt på våpenet, fri forstørrelse på kikkert, fri avtrekksvekt, og tillatt med munningsbrems eller lyddemper. Ammunisjon må mates for hånd med ett og ett skudd. Øvre tillatte kaliber er .40" (10 mm).


=== F-Class ===
F-Class skytes fra liggende stilling med kolben mot skulderen på hold mellom 300 og 900 meter, eller 300 og 1000 yards avhengig av bane, og er delt inn i to de klassene Open og Standard avhengig av hvilket utstyr som blir brukt. Internasjonalt administreres F-Class av International Confederation of Fullbore Rifle Associations (ICFRA). Et stevne består av 30 skudd fordelt på tre serier. Hver serie består av 10 skudd og varer 12 minutt.

F-Class Standard

Standard-klassen (også kalt «FT/R» hvor FT/R står for «Target») er den mest restriktive utstyrsklassen. Ammunisjon er begrenset til kalibrene .308 Winchester/ 7,62 × 51 mm NATO eller .223 Remington/ 5,56 × 45 mm NATO og må ha et umodifisert patronkammer. Tillatte typer skytestøtte fremme er reim eller tofot, som må være solid festet til forskjeftet. Bak kan en løs sandsekk brukes. Alle siktesystem er tillatt. Tofot og kikkertsikte er mest vanlig. Riflens totalvekt kan maksimalt være 8,25 kg, og måles med alt av ekstrautstyr som skal brukes påmontert, som f.eks. kikkertsikte og tofot (unntatt bakre sandsekk). Det er ingen begrensning på avtrekksvekt så lenge avtrekket fungerer på en sikker måte.

F-Class Open

Open-klassen (også kalt «F-O» hvor F-O står for Open) har færre restriksjoner enn Standard. Alle riflekaliber opp til og med kaliber .35" (9.1 mm) er tillatt. Riflens maksimale vekt er 10 kg, i motsetning til 8,25 kg for Standard. Det er en egen regel for Open som sier at forskjeftet ikke kan være bredere enn 76 mm (2,99 tommer). Såkalte "rail-guns" er ikke tillatt. Istedenfor tofot kan spesielle fremre skytestøtter brukes («front rest»), som ofte er en justerbar trefot. Front rest trenger ikke være festet til riflen, og regnes dermed ikke med i riflens totale vekt. Til bakre skytestøtte kan sandsekk brukes som for Standard-klassen.


== Kikkertsikter ==
Man kan delta med det meste av kikkertsikter, men noen klasser har begrensninger på hvor mye forstørrelse man kan ha. Til benkeskyting er det mest vanlig å bruke retikler med trådkors i andre billedplan («SFP», engelsk for Second Focal Plane) og klikkjustering på 1⁄8 bueminutt (ca. 0.036 mrad), men det har også begynt å komme kikkertmodeller med 0.025 mrad og 0.05 mrad justering. Lavere klikkverdier gjør at man kan finjustere siktet mer inn mot sentrum av skiven, men det blir også flere klikk å holde styr på om man skal justere mye. Det er også noen som deltar med andre typer sikter som er beregnet på for eksempel jakt eller praktisk langhold (som PRS). Kikkerter beregnet på praktisk langhold har typisk retikkel i første billedplan («FFP», engelsk for First Focal Plane, såkalt medforstørrende) og grovere 1⁄10 mrad klikk.


== Se også ==
Liste over skytterorganisasjoner
Norges Skytterforbund


=== Andre skytterforbund i Norge ===
Det frivillige Skyttervesen
Dynamisk Sportsskyting Norge
Norges Jeger- og Fiskerforbund
Norges Metallsilhuettforbund
Norges Skiskytterforbund
Norsk Svartkruttunion
Norwegian Field Target & Airgun Club
PRS Norge
Scandinavian Western Shooters


== Referanser ==


== Eksterne lenker ==
YouTube - Introduction to F-Class Open
WBSF Centrefire Competition Rulebook
WBSF Rimfire Competition Rulebook
ICFRA Competition Rules Arkivert 31. juli 2017 hos Wayback Machine. (F-Class)